Bekendtgørelse fra Det Forenede Kongerige vedrørende Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter

(2003/C 138/05)

(EØS-relevant tekst)

HANDELS- OG INDUSTRIMINISTERIET

THE PETROLEUM (PRODUCTION) (SEAWARD AREAS) REGULATIONS 1988

UDBUD I FORBINDELSE MED OFFSHORE-TILLADELSESRUNDE FOR AFSNIT 113/21 OG 113/22

Under henvisning til Petroleum (Production) (Seaward Areas) Regulations 1988 (S.I. 1988, nr. 1213) med senere ændringer ("1988 Regulations") og Hydrocarbons Licensing Directive Regulations 1995 (S.I. 1995, nr. 1 434) opfordrer handels- og industriministeren interesserede til at ansøge om produktionstilladelser med hensyn til afsnit 113/21 og 113/22. Kort, hvorpå den endelige liste over afsnit uden tilladelser er indtegnet, er fremlagt i handels- og industriministeriets bibliotek, hvor de kan ses efter forudgående aftale (se nedenstående kontaktoplysninger) mellem kl. 9.15 og 16.45, mandag til fredag, indtil den 16. september 2003 (i det følgende kaldet "ansøgningsdatoen"). Kortene kan også ses på Oil & Gas Directorates websted (www.og.dti.gov.uk).

1. Tilladelser, udstedt i overensstemmelse med denne opfordring, skal i det væsentlige inkorporere, med forbehold af visse modifikationer og yderligere bestemmelser, modellens paragraffer i tillæg 4 til Petroleum (Production) (Seaward Areas) Regulations 1988 (med ændringer, med den undtagelse, at ændringerne i modellens litra a), nr. ii), og litra c) til h) i forordning 8 i Petroleum (Production) (Seaward Areas) (Amendment) Regulations 1996 (S.I. 1996 nr. 2946) ikke er gældende). Med virkning fra den 1. januar 2003 afskaffes "Royalty"-bestemmelserne, og de pågældende "Clauses" vil blive ændret i så henseende.

2. Handels- og industriministeriet DTI har foretaget en vurdering af afsnit 113/21 og 113/22 i overensstemmelse med direktiv 92/43/EØF om bevaring af naturtyper samt vilde dyr og planter, implementeret som "The Conservation (Natural Habitats, etc.) Regulations 1994". Konklusionen af vurderingen var, at produktionstilladelse til området og udførelse af det foreslåede arbejdsprogram næppe ville få nogen væsentlig indflydelse på havmiljøet. En kopi kan fås ved henvendelse til Licensing Consents Unit's administrative sektion (se nedenstående kontaktoplysninger).

Ansøgninger om tilladelse

3. Ansøgninger skal foretages ved hjælp af ansøgningsformularen for Seaward Production Licences (produktionstilladelser), som kan findes på Oil & Gas Directorates websted eller fås ved henvendelse til LCU's administrative sektion (se nedenstående kontaktoplysninger).

4. Ansøgninger skal indleveres til Department of Trade and Industry (handels- og industriministeriet), 1 Victoria Street, London SW1H 0ET, Det Forenede Kongerige, sammen med et gebyr på 2820 GBP pr. ansøgning. Ansøgninger skal være DTI i hænde senest kl. 13.00 (lokal tid i London) den 16. september 2003. Ansøgninger, der modtages efter dette tidspunkt, vil ikke komme i betragtning.

5. Den påtænkte operatør i hver ansøgergruppe (herunder et selskab, som er eneansøger) skal forelægge en redegørelse for sin miljøpolitik i forbindelse med udførelsen af den virksomhed, tilladelsen gælder, i havområder.

6. Yderligere oplysninger om det materiale, som ansøgere kan bruge til støtte for ansøgningen, findes i "Notes for Applicants", der kan fås ved henvendelse til Licence Administration og på Oil & Gas Directorates websted (se nedenstående kontaktoplysninger). "Promote"-ansøgninger angående disse afsnit vil ikke komme i betragtning.

7. Ansøgere vil blive bedømt på baggrund af det stadige behov for hurtig, grundig, effektiv og sikker efterforskning af olie- og gasressourcer inden for Det Forenede Kongeriges kontinentalsokkel under hensyntagen til miljøet. Ansøgningerne vil blive bedømt efter følgende kriterier:

a) ansøgerens økonomiske formåen med hensyn til udførelsen af det aftalte arbejdsprogram i den første periode

b) ansøgerens tekniske formåen med hensyn til udførelsen af det aftalte arbejdsprogram i den første periode og evt. andre relevante aktiviteter, tilladt i henhold til tilladelsen (baseret på kvaliteten af de geologiske analyser og graden af innovation)

c) miljøomdømme, jf. ansøgningsvejledningen

d) evt. manglende effektivitet eller ansvarsbevidsthed fra ansøgerens side, hvis denne har haft en tilladelse af nogen art i henhold til Petroleum Act 1998 eller tidligere lovgivning med lignende virkning, vil blive taget i betragtning.

8. Når alle ansøgninger er blevet gennemgået, vil ministeren udvælge den ansøger, han er indforstået med at udstede tilladelse til. Ansøgerne vil få besked herom senest et år efter ansøgningsdatoen. Hvis ministeren er indforstået med at udstede en tilladelse, vil DTI udarbejde et udkast til tilladelse og sende det til den udvalgte ansøger, som så vil have muligheden for at acceptere det ved at returnere det til DTI, underskrevet af alle medlemmer i ansøgergruppen. Afslag vil blive meddelt skriftligt. Ansøgeren kan få begrundelsen for afslaget ved skriftligt at anmode ministeren for handel og industri herom.

9. Regeringen påtager sig intet ansvar for evt. udgifter, som ansøgeren har haft i forbindelse med at overveje eller foretage ansøgningen.

Betingelser og vederlag for tilladelsen

10. Med forbehold af nedenstående gælder tilladelsen for en første periode på fire år med ret til at forlænge denne til en anden periode på fire år og en tredje periode på 18 år.

11. Indehaveren af tilladelsen kan få forlænget tilladelsen til den anden periode ved skriftligt at give meddelelse herom senest tre måneder før udløbet af den første periode og på betingelse af, at han først har gennemført et aftalt arbejdsprogram og opgivet en del af det område, tilladelsen gælder. Det maksimale område, som kan bibeholdes, er:

a) ikke mere end halvdelen af det oprindelige antal af de i tilladelsen omfattede sektioner, hvis tilladelsen oprindeligt omfattede 60 eller flere sektioner, eller

b) 30 sektioner, hvis tilladelsen oprindeligt omfattede flere end 30, men færre end 60 sektioner.

Det bibeholdte område skal være i overensstemmelse med modellens paragraf 8 i tillæg 4 af 1988 Regulations i den oprindelige form inden ændringerne i henhold til Petroleum (Production) (Seaward Areas) (Amendment) Regulations 1996 og skal beskrives i ovennævnte meddelelse.

En "sektion" er en del af et afsnit, som omfatter et område, der er afgrænset af hhv. længde- og breddelinjer med et minuts afstand.

12. Alle de i tilladelsen omfattede arealer, der ikke er underlagt en godkendt udviklingsplan ved udløbet af den anden periode, skal tilbageleveres på det tidspunkt.

13. For enhver tilladelse, der udstedes som følge af denne opfordring, erlægges altså følgende vederlag i henhold til bestemmelserne i modellens paragraffer og i tillægget til tilladelsen, dvs.:

a) fire årlige beløb, hvor det første skal betales på tilladelsens begyndelsestidspunkt, på 150 GBP for hver kvadratkilometer i det område, tilladelsen gælder

b) et efterfølgende årligt beløb på 300 GBP for hver kvadratkilometer i det område, tilladelsen gælder, med årlige stigninger på 900 GBP til maksimalt 7500 GBP pr. kvadratkilometer (dette beløb revideres hvert andet år efter raffinaderiernes råolieprisindeks, som offentliggøres i Digest of UK Energy Statistics).

Særlig anmærkning

14. Forsvarsministeriets skydeområde Eskmeals omfatter en stor del af arealet inden for afsnit 113/21 og 113/22, og indehaveren af tilladelsen må forvente usædvanlige restriktioner for sine aktiviteter, i form af særlige licensvilkår og/eller -undtagelser samt andre tilladelser (f.eks. tilladelser til brøndboring). Der vil bl.a. ikke kunne opnås tilladelse til prospekteringsboring før 2004, og tilladelsen derefter vil sandsynligvis være underkastet stramme tidsbegrænsninger. Der gives ikke tilladelse til at opføre permanente anlæg inden for skydeområdet i licensens løbetid (idet det antages, at Eskmeals skydeområde ikke nedlægges i denne periode). Uddybende oplysninger, herunder koordinaterne for det areal uden for skydeområdet, som kan benyttes til udviklingsaktiviteter, kan fås ved henvendelse til nedenstående kontaktadresse.

Fortrolighed

15. Materiale, som indleveres til støtte for ansøgningerne, vil blive behandlet fortroligt i henhold til retningslinjerne for adgang til regeringsinformation.

Undtagelser

16. Betingelserne, bestemmelserne, betalingerne og andre oplysninger vedrørende hver tilladelse vil normalt være som anført i det ovenstående, men ministeren forbeholder sig ret til at ændre disse i visse tilfælde for at tage særlige omstændigheder i betragtning.

Kontaktoplysninger

Licence Administration: Licensing and Consents Unit, Department of Trade and Industry, 1 Victoria Street, London SW1H 0ET (tlf. (44-207) 215 51 11, fax (44-207) 215 50 70)

Department of Trade and Industry Library: 1 Victoria Street, London SW1H 0ET (tlf. (44-207) 215 50 06/7, fax (44-207) 215 56 65)

LCU's websted: www.og.dti.gov.uk